ลีสซิ่งกสิกรปีหน้าโตแค่2%
จับมือตงฟงปล่อยกู้ซื้อรถบรรทุกเล็กคาร์ฟอร์แคชดัมพ์ดอกเบี้ยสู้ตลาดปลายปี
11 พ.ย. 2557

จับมือตงฟงปล่อยกู้ซื้อรถบรรทุกเล็กคาร์ฟอร์แคชดัมพ์ดอกเบี้ยสู้ตลาดปลายปี
ลีสซิ่งกสิกรไทยปรับแผนกระจายสินเชื่อใหม่ ตั้งเป้าปีหน้าโตจิ๊บๆ แค่ 2% รับตลาดรถฝืด
นายสุรัตน์ ลีลาทวีวัฒน์ รักษาการกรรมการผู้จัดการ บริษัท ลีสซิ่งกสิกรไทย เปิดเผยว่า ปีหน้าบริษัทตั้งเป้าเติบโตไม่ต่ำกว่า 2% สอดคล้องกับสภาพตลาด เนื่องจากปีหน้าคาดว่ายอดขายรถยนต์ใหม่จะเติบโตเพียง 510% เท่านั้น จากปีนี้ที่ลดลง 3040% โดยมียอดคงค้างสินเชื่อ 9 หมื่นล้านบาท เพิ่มขึ้น 1% ซึ่ง 9 เดือนที่ผ่านมา ปล่อยสินเชื่อได้ 8.8 หมื่นล้านบาท ต่ำกว่าเป้า 100 ล้านบาท แต่กำไรได้ตามเป้า 450 ล้านบาท
“ปีหน้าตลาดรถยนต์ยังไม่ฟื้นตัวดี จึงจะมีการปรับกลยุทธ์ใหม่ด้วยการลดสัดส่วนสินเชื่อรถใหม่เหลือ 55% และเพิ่มสัดส่วนสินเชื่อจำนำทะเบียนรถ สินเชื่อเช่าใช้สำหรับองค์กรและสินเชื่อสำหรับดีลเลอร์ หรือตัวแทนขายรถยนต์เพิ่มขึ้น จากปัจจุบันสินเชื่อรถใหม่อยู่ที่ 60% สินเชื่อรถเช่าใช้สำหรับองค์กร 20% และสินเชื่อจำนำทะเบียนรถ 10% ที่เหลือเป็นสินเชื่อประเภทอื่น” นายสุรัตน์ กล่าว
อย่างไรก็ตาม แม้ภาพรวมตลาดรถยนต์จะชะลอตัวลงแต่ตลาดรถบรรทุก ขนาดเล็กยังมีแนวโน้มที่ดีตามการขยายตัวของธุรกิจเอสเอ็มอี ล่าสุดบริษัทได้ร่วมมือกับบริษัท ตงฟง มอเตอร์ส (ประเทศไทย) ช่วยลูกค้าที่ต้องการขายรถยนต์ตงฟงเก่าและแลกซื้อรถยนต์ตงฟงใหม่ หรือลูกค้าที่ต้องการซื้อรถมือสอง โดยลีสซิ่ง กสิกรไทยจะสนับสนุนสินเชื่อเช่าซื้อในอัตราดอกเบี้ยพิเศษ ตั้งเป้าปล่อยสินเชื่อ 300 คัน วงเงินสินเชื่อประมาณ 40 ล้านบาท ภายในปี 2558 โดยปี 2557 ได้ปล่อยสินเชื่อเช่าซื้อรถใหม่ของตงฟง 1,300 คัน วงเงิน 360 ล้านบาท และสินเชื่อสำหรับดีลเลอร์ของตงฟง 150 ล้านบาท คาดว่าในปี 2558 จะมียอดสินเชื่อกับตงฟงในปริมาณใกล้เคียงกัน
น.ส.กุสุมาลย์ โลว์ศลารักษ์ ผู้ช่วยกรรมการผู้จัดการใหญ่ สายงานการตลาด ธุรกิจสินเชื่อยานยนต์ ธนาคารกรุงศรี อยุธยา กล่าวว่า ธนาคารได้ออกแคมเปญใหม่ คาร์ ฟอร์ แคช ดอกเบี้ย 2.98% ถือเป็นอัตราดอกเบี้ยพิเศษที่ต่ำที่สุดตั้งแต่ได้ให้บริการสินเชื่อคาร์ ฟอร์ แคชมา ทั้งนี้ลูกค้าไม่จำเป็นต้องมีผู้ค้ำประกันและทราบผลอนุมัติเร็ว ลูกค้าจะได้รับเงินเร็วสุดภายใน 1 วันทำการหลังจากโอนเล่มทะเบียนแล้ว รวมทั้งให้วงเงินสูงถึง 120% จากราคาประเมินของธนาคาร